
Деца с увреждания редиха пъзели 

На 7 август приключи втората съвместна инициатива на Община Плевен и Регионален исторически музей – Плевен – редене на музейни пъзели в парка на музея. Деца от 4 до 13-годишна възраст успешно се справиха със задачата да подредят избрания от тях пъзел, тематично свързан с експозицията. Сред участниците бяха също Деница и Георги, ползватели на услуги от Дневен център за възрастни с увреждания-Плевен. Те се справиха със завидно умение над поставената им задача, подреждане на пъзел. От музейните специалисти всички научиха нови и интересни факти за експонатите – пъзели. Над 100 деца се забавляваха, показаха различни умения и научиха част от историята на родния град.

Радослав Христов

25 септември, Ден на глухите хора

Мнозина се интересуват от тематиката, свързана с жестовия език, неговото официално признаване, въвеждането му като приобщаващо средство в образованието на глухи, и още много други въпроси, свързани със знаковата комуникация. За онези, които са свикнали да ползват остатъчния си слух и си служат с технически средства като слухови апарати и кохлеарни импланти, жестовият език не е средство за ежедневна комуникация и неговото познаване и употреба са ограничени в рамките на средата, в която живеят, и вида комуникация, който предпочитат. Не бива обаче да се забравя, че за много хора, дефинирани като напълно лишени от слух (глухи, както е общоприето да се наричат), жестовата комуникация ги съпътствува от самото им раждане и за тях е основно средство за осмисляне и взаимодействие с околния свят. В този контекст за тях жестовият език като образователно средство не само е нужен, той е основополагащ и определящ тяхната култура, развитие и социализация. У нас, както и в много други държави, жестовият език не е официално признат. Но българското правителство е ратифицирало Конвенцията на ООН за правата на хората с увреждания, в който е застъпено и правото на лишените от слух да ползват и да се обучават с езика на знаците, който е единствено достъпния за тях. Радващо е, че в момента у нас практически е постигнат напредък за въвеждането на жестовия език като средство за обучение, с разкриващи се много възможности за прилагането му в полза на хората със слухови дефицити, образованието на деца с увреден слух в специализираните училища, осигуряване на подходяща среда за глухи студенти и много други. Това е възможно заради приетия на 25 юни от Министерски съвет План за действие на РБългария за периода 2015-2020 за въвеждане на Конвенцията за правата на хората с увреждания, в който т.1. се отнася за жестовия език. Също и План за действие на Националния съвет за интеграция на хора с увреждания (НСИХУ), приет на 8 май 2015 г. в Правец, в който жестовият език е застъпен в по-широки сфери. Оттук нататък предстоят много неща по изпълнението на заложените в тези Планове стратегически цели, свързани с жестовия език.

Нека видим обаче как стои въпросът с образованието за глухи хора в международен аспект. На 6 юли т.г. Световната федерация на глухите проведе 22-ри Конгрес по образованието за глухи, с основна тема: „Пълен достъп до образование за глухите чрез жестовия език”. На този конгрес президентът на СФГ Колин Алън изнася реч застъпваща основно жестовия език и учащите млади хора.
Плевенчани сред състезателите с най-здрави мишци

На 13 септември 2015 Кърджали бе домакин на Републиканско състезание по канадска борба  под надслов "Воля за победа", което е за хора с увреждания. Премериха сили най-здравите мишци на спортисти от цялата страна. На 12 септември в града пристигнаха и се регистрираха около 90 състезатели, представители на елитни спортни клубове в страната. Републиканският турнир е организиран от община Кърджали, Спортно-туристическия клуб за хора със сензорни увреждания „Родопи” Кърджали и Българската федерация по канадска борба с председател Асен Хаджидобрев. Емилия Стоянова, най- успешната спортистка сред дамите по канадска борба, от самото начало бе претендентка за призовите места и медали.  „Воля за победа 2015- мото много показателно за характера на турнира. Той е Интеграционен, по канадска борба за хора с увреждания. Участваха общо 12 спортни клуба за хора с увреждания, включващи над 80 спортиста. Между тях бяха утвърдени спортисти от клубовете по канадска борба за хора с увреждания от Кърджали, Бургас, Варна, Силистра, Добрич, Плевен и Пловдив. Нашият плевенски отбор се състоеше от трима състезатели, Величка драганова, Мария Милинова и Николай Иванов, които се представиха задоволително. Бе връчен плакет на кмета на Кърджали инж. Хасан Азис. Състезанието е включено в спортно-туристическия календар на общината, която изцяло финансира турнира. Той бе открит от зам.-кмета Елисавета Кехайова и Первин Риза, младши експерт „Спорт и туризъм”. Отново талантливата спортистка от Ардино и председателка на „Родопи”, която споменах в началото  доказа своята класа и защити достойно спортната си чест на непобедима в лява и дясна ръка. Тя спечели златото в категория над 65 кг. и зае челното място в състезанието. Другите двама спортисти от същия клуб също постигнаха успехи: Алпай Ибрям спечели сребърния медал в категория до 80 кг – дясна ръка и Метин Дикмеосман – спечели среброто в категория над 80 кг лява ръка. Те успешно защитиха домакинството. В края на състезанието Емилия Стоянова сподели:

Благодарна съм на кърджалийци, които ме подкрепиха, на кмета на общината инж. Хасан Азис, спонсорирал турнира, на зам.-кмета Елисавета Кехайова и на Первин Риза, младши експерт „Спорт и туризъм” затова, че винаги са подпомагали финансово и морално организацията и провеждането на турнира.

Десето издание на Музикалния фестивал за хора с увреждания

Над 60 индивидуални изпълнители и ансамбли от цяла България, както и групата на Николчо Делов от Македония „Тайфата на Ники” взеха участие в Музикалния фестивал за хора с увреждания в Поморие, организиран от Фондация „Сила за живот”. Фестивалът се проведе на 28 август 2015, централен площад пред Читалище "Просвета 1888" в град Поморие. Музикалният фестивал за талантливи хора с увреждания се осъществява с подкрепата на фонд "Социална закрила", Община Поморие. Мотото на Десетото юбилейно издание „ Равен шанс за всички” е избрано, за да покаже, че всеки талант се нуждае от равен шанс за творческото си развитие. Фестивалът няма конкурсен характер и няма такса участие. Включен е в културния календар на страната за 2015 г. За участие се допускат талантливи певци, танцьори и инструменталисти с физически увреждания. Участниците се представиха с изпълнение по свой избор без ограничение в музикалния жанр - народни песни и танци, поп, рок, джаз, авторски творби, танц и музикална композиция. Малко преди да отстъпи поста си на обществен посредник Константин Пенчев пристигна в Поморие като патрон на фестивала и за него това бе последната публична изява. Председателят на фондация “Сила за живот” Йордан Стефанов, зам.- председателят Кристиян Григоров и музикалният директор на фестивала Александър Михайлов благодариха на участниците, дошли на собствени разноски до Поморие, както и на всички, подпомогнали провеждането на десетото юбилейно издание. В края на концертната програма бяха връчени дипломи за участие. Фестивалът донесе много радост и положителни емоции на публиката в Поморие, а  участниците  получиха специални статуетки и силни аплодисменти. В предходните години участниците от нашия град  в тази проява бяха много и със стойностни изпълнения. Роберт Абрашев, Теодора Бориславова, ползвателите от ДЦВУ-Плевен ни представяха, но тази година поради ограничено самофинансиране участва единствено Теодора.  Основоположник на фестивала и учредител на фондация „Сила за живот” е Пламен Толев – Берти, който вече не е между живите. Благодарение на него за първи път в България се организира Международен музикален фестивал за хора с физически увреждания. за да се откриват и изявяват даровити певци, танцьори, инструменталисти в неравностойно положение. Първото му издание в Поморие беше през септември 2006 г., а през 2015 се проведе за десети път, с водещи Зорница Добрева- Стефанова и Кристиян Григоров. Ето какво коментира омбудсманът Константин Пенчев в  последната си публична изява пред медиите:

”Подобни фестивали трябва да съществуват. Те трябва да имат постоянен източник на финансиране, защото това е една много хубава и полезна инициатива. Сами разбирате колко е трудно за един човек с увреждания да се осмели да се покаже на сцена и да демонстрира таланта си. Трудно е за всеки млад творец, а какво остава за човек с увреждания. Затова е нужно да има стимул. И тук не става въпрос за помощ. Защото това са хора с таланти, които съвсем спокойно могат да участват в конкурси, които не са специално за лица с увреждания. Но те имат нужда от една малка подкрепа, за да се престрашат и да излязат на сцена. Не знам кое министерство точно трябва да отдели средства за подобни форуми. Миналата година финансирането на фестивала беше по линия на Агенцията за хора с увреждания, което е пак вид социална помощ. А според мен финансирането трябва да дойде от Министерството на културата, защото тук става дума за културна дейност, за културни дейци и таланти. Дейността на тези хора – ангажирани с изкуство – не е равносилна на състезателите от параолимпийските игри, където хората с увреждания не могат да имат такива рекорди, каквито другите спортисти. Тук става въпрос за съвсем други таланти и не е изключено човек с увреждания да бъде много по-талантлив от някой, който няма здравословни проблеми. Затова смятам, че подобни фестивали трябва да се финансират по-скоро от Министерството на културата.”.
BILLA въвежда политика за асистирано пазаруване

Обучени служители на веригата ще помагат на клиенти със зрителни увреждания при ежедневното им пазаруване. BILLA е първата търговска верига в страната, която въвежда политика за асистирано пазаруване. Тя е разработена съвместно със Съюза на слепите в България и ще се прилага в магазините на веригата. За гр. Плевен това е този в МОЛ Плевен(до хотел „Ростов”) и този на пазара, като се предлага и придружаване на клиента до най-близка тролейбусна спирка. Целта на проекта е да улесни хората със зрителни увреждания при изпълнението на ежедневните им задачи, каквато е и пазаруването. Служителите на BILLA преминаха през специализирано обучение, за да се запознаят с основните правила за оказване на съдействие на клиенти с увредено зрение, така че да им бъдат максимално полезни и да ги ориентират при правенето на всекидневните покупки.

„Този проект е от изключително значение за нас, тъй като държим всички наши клиенти, без изключение, да пазаруват спокойно и безпрепятствено в магазините на BILLA, знаейки, че винаги има кой да им помогне и да ги насочи, когато имат нужда от това. Всеки ден хората с нарушено зрение са изправени пред редица предизвикателства, с които трябва да се справят сами. Те могат да бъдат сигурни, че BILLA е магазинът, където ще пазаруват спокойно и в приятна атмосфера, получавайки професионално съдействие от нашия обучен персонал“, сподели Бойко Сачански, Управител на BILLA България. С тази своя инициатива веригата още веднъж затвърждава позицията си на социално отговорна компания, която се грижи за всички свои клиенти, не само подсигурявайки им качествени стоки на достъпни цени, но и комфорт и съдействие при ежедневното пазаруване.

ССБ-София
1 октомври, Международен ден на възрастните хора

На този ден всички ние отдаваме почитта си към хората от третата възраст и техния принос към обществото. Времето, в което живеем, налага необходимостта да обръщаме все по-голямо внимание на възрастните хора между нас. Икономическата криза, ниският прираст на населението, желанието на младите хора да търсят реализация в чужбина водят до постоянна тенденция на застаряване на обществото ни. Все повече са населените места, в които има само възрастни хора. Така, едно от най-големите препятствия, пред което хората от третата възраст са принудени да се изправят, се оказва самотата. Невъзможността, поради конкретно заболяване или недостатъчни доходи, да навестиш приятел или да отвориш дома си за такъв, липсата на човек, с когото да разговаряш и споделяш, са чест техен спътник. Оставени сами на себе си, с болката и тъгата, възрастните хора се превръщат в забравени хора. Хора, които постепенно угасват в един свят, за който се говори само като статистика, покрай поредното преброяване.
Плевенски деца с приемните си родители на почивка

Повече от 70 деца и техните приемни родители прекараха близо седмица в летния лагер „Росица“ в гр. Китен, като част от инициативите на Националната асоциация за приемна грижа и Мтел за подкрепа на децата в приемни семейства. В лагера се включиха 45 деца от 3 до 13 години, които са от всички региони на страната, в това число и от гр. Плевен. По решение на асоциацията, с предимство в лятната ваканция бяха включени деца с увреждания, както и приемни родители с две, три или повече деца в семейството. В рамките на едноседмичната почивка родителите имаха възможност да се запознаят, а децата – да прекарат време с връстници. Националната асоциация за приемна грижа проведе две обучителни сесии за споделяне на опит в грижата за деца с увреждания, в която приемни родители, които се грижат за такива деца, споделиха предизвикателствата в грижата за деца със специфични потребности.

„Щастлив съм, че имахме възможността да заведем деца и родители на море. Още по-щастлив съм, че заедно със служителите на Мтел успяхме да осигурим възможността на деца от приемни семейства за първи път да видят морето, както и да се запознаят с други деца, които имат тяхната съдба.“, сподели Мирослав Долапчиев, председател на Националната асоциация за приемна грижа. Асоциацията организира различни събития и инициативи в подкрепа на приемната грижа и се застъпва за правата на децата.
1800 деца, за които не знаем

18-годишният Стефчо тепърва се стяга за училище. Неговото неизживяно детство споделят още 1800 момичета и момчета. Те са от закритите държавни домове за деца с увреждания. Расли са далече от очите ни. Сега са настанени в центрове от семеен тип. Стефчо прохожда, но диагнозата „лека умствена изостаналост” отрязва пътя му напред. 18 години той живее сред тежко болни деца, някои умират пред очите му. А персоналът във всеки препълнен дом е твърде малоброен и твърде зает. Едва сега социалните намират време за въпроса: диагнозата на Стефчо причина ли е или е следствие от живота в институциите. Отговорът е, че няма как да кажат категорично. Стигаме до ограда, която не е на дом за деца с увреждания. Точно толкова непристъпна обаче изглежда стената между дете, пълно с енергия и присъдата да я трупа в себе си. Отскоро Стефчо живее в център от семеен тип. През деня на двама новодомци се пада по един възрастен. Тук всичко започва отначало. С писането е стигнал до буквата „м”. А докато тепърва навлиза в азбуката, той преподава оригами на възрастните. Броят на приятелите му навън расте, както и учудването на околните, че той е с „лека умствена изостаналост”. С констатацията обаче идват и предразсъдъците. Що за дете започва от „а” и „б” на 18 години. Трудно е за разбиране, че Стефчо и хиляди като него не са имали избор.
Плевен отбеляза Световния ден на ходенето

На 3 октомври, Плевен се включи в отбелязването на Световния ден на ходенето. Стартът на поредицата от спортни прояви беше поставен в 9:00 часа при "Моста" в парк "Кайлъка", където се събраха над 100 участници от различни възрасти, сред които десетки ученици от плевенски училища, много възрастни и хора с увреждания привърженици на спорта.

"Този ден има за цел да популяризира здравословния начин на живот чрез системно практикуване на ходенето, защото то е най-естествената форма на движение, може да се практикува навсякъде и по всяко време, и не изисква финансови средства", коментира експертът в Община Плевен Таня Митранова. в събитието се включиха председателят на Общинския съвет Дарин Ангелов, зам.-кмета на Община Плевен Дамянка Владимирова, която даде старта, и секретарят на Общината Бранимир Мирчев. Маршрутът на участниците бе от началото на парка, по алеите в „Кайлъка" до Бригадирската поляна, където имаше и лотария с награди. Организатори на спортния празник са Българската асоциация „Спорт за всички" и Община Плевен.
Щрихи от Родината, Стобските пирамиди

На самия вход към долината на р. Рилска и Рилския манастир, се намира с. Стоб – наследник на древния тракийски гр. Стоби, унищожен според преданията при наводнение. Някогашният град-крепост е включен за пръв път в българската държава от хан Крум в началото на 9 в. През 1190 г. българските войски отново надделяват над византийците, но през 1254 г. е присъединен към Никейската империя от Йоан трети Дука Ватаци. Градът е присъединен за пореден път към България по времето на Иван-Александър (1331-1371 г.), а в местността Църквището е открит кръст с надпис от 1373 г. Самото селище днес, въпреки древната си история, не е толкова популярно, колкото намиращия се в непосредствена близост до него природен феномен – Стобските пирамиди. Може би те отстъпват на Мелнишките по размери, но според мнозина ги превъзхождат по живописност и богатство на форми. Селището е разположено на 2 км. от единствения път към Рилската обител. Началната точка за еко маршрут Стобски пирамиди е църквата "Св. Прокопий" в западния край на село Стоп. От там продължава почвен път отвежда до същинското начало на маршрута – местността Църквище. От местността Църквище се тръгва по маркирана горска пътека, която плавно се изкачва към билото. Тук създателите на маршрута са поставили дървени пейки за отдих за най-уморените туристи. Пътеката излиза от гората и достига до малък заслон-беседка, поставено до първата група пясъчни пирамиди. Застанете ли до изградения дървен парапет, пред Вас се открива смайваща картина от остри земни пирамиди, изградени от невероятната фантазия на природата. На върховете на много от пирамидите могат да се забележат огромни камъни, които в течение на дълги години са предпазвали като калпаци крехката основа под себе си от поройните дъждове и ерозионните процеси и по този начин са формирали високите стъбла на пирамидите. В днешно време те са останали да стърчат самотни във въздуха на височина от 6 до 10 м. над новата земна повърхност. Каменните калпаци стоят от векове върху пирамидите. Пясъчните Кули, изваяни от природните стихии през вековете, носят неповторимо очарование, особено ако се посетят при залез слънце. По това време червено-оранжевите нюанси на скалите, отразяващи последните лъчи на небосклона, изпъкват най-силно. Контрастът с яркосиньото небе и заснежените върхове на планината правят картината неповторима.

